Eron yadroviy dasturini vaqtinchalik to‘xtatishga rozi bo‘ldi

Eron, AQSh, Xitoy, Buyuk Britaniya, Rossiya, Fransiya va Germaniya vakillari Jenevada o‘tkazilgan muzokaralar davomida Tehron yadro dasturi bo‘yicha bitimga erishishga muvaffaq bo‘ldi. Bu haqda Agence France-Presse xabar bermoqda.

 Eron tashqi ishlar vaziri Muhammad Javad Zarif va AQSh davlat kotibi Jon Kerri bitim tuzilganidan keyin do‘stona qo‘l siqishmoqda. Foto © AFP
Ushbu kelishuvga ko‘ra, yarim yil davomida Eronning uranni boyitish bo‘yicha huquqi cheklanadi. Bu davrda Tehron Fordodagi zavodda yangi sentrifugalar o‘rnatmasligi, shuningdek, Natansda ham sentrifugalardan foydalanmasligi kerak bo‘ladi. Bundan tashqari, Eron Atom energiyasi bo‘yicha xalqaro agentlik inspektorlariga Fordo va Natansdagi zavodlarni nazorat qilishga to‘liq ruxsat berishi kerak.
AQSh davlat kotibi Jon Kerrining ma’lum qilishicha, agar Eron ushbu qoidalarga rioya qilsa, olti oydan so‘ng, Tehronning yadroviy dasturi tufayli yuklatilgan iqtisodiy sanksiyalar (jarimalar)dan ozod qilinishi mumkin.
Shuningdek, Kerrining ta’kidlashicha, bitim shartlari Eronning 20 foizgacha boyitilgan 200 kilogramm miqdordagi uranni yo‘q qilishini ham ko‘zda tutadi. Bitimni tantanali ravishda imzolash marosimi keyinroq o‘tkaziladi.